Ljubljana, 22. 5. 2024*Gradivo za medije*

**VPIS V SREDNJE ŠOLE V ŠOLSKEM LETU 2024/2025 –**

**DODATNE RAZMESTITVE IN OMEJITVE VPISA**

#### I. PODATKI O PRIJAVAH IN PROSTIH MESTIH

Do 23. aprila 2024, ko je bil končan rok za prenos prijav, se je za vpis v srednje šole za šolsko leto 2024/2025 prijavilo **22.971** kandidatov. V prenosnem roku je svojo prijavo preneslo **1.936** kandidatov.

V programe **nižjega poklicnega izobraževanja** se je prijavilo **745** kandidatov (lani 625),v programe **srednjega poklicnega izobraževanja** **4.721** kandidatov (lani 4.340), od tega se jih je za vajeniško obliko izobraževanja do sedaj odločilo 193 kandidatov (lani 212), v programe **srednjega strokovnega izobraževanja** **9.808** kandidatov (lani 9.942) in v **gimnazijske programe 7.697** kandidatov (lani 7.963).Za programe splošne gimnazije se je prijavilo **5.938** kandidatov (lani 6.246), za strokovne gimnazije pa **1.759** kandidatov (lani 1.717).

Deleži prijavljenih kandidatov glede na vrsto izobraževalnega programa kažejo, da se je za naslednje šolsko leto v programe **nižjega poklicnega izobraževanja** prijavilo **3,2 odstotka kandidatov** (lani 2,7 odstotka), v programe **srednjega poklicnega izobraževanja 20,6 odstoka** (lani okrog 18 odstotkov), v programe **srednjega strokovnega izobraževanja 42,7 odstotka** (lani 43,5 odstotka), v **gimnazijske programe** pa se je prijavilo **33,5 odstotka** kandidatov (lani 34,8 odstotka).

Tudi letos se nadaljuje trend povečanega zanimanja za vpis v programe nižjega poklicnega izobraževanja, tako kot vsako leto pa se je tudi letos največ kandidatov prijavilo v programe srednjega strokovnega izobraževanja, sledijo gimnazijski programi in nato programi srednjega poklicnega izobraževanja. Razlika s preteklimi leti je ta, da smo v zadnjih letih zaznali, da se veliko kandidatov iz manjših krajev ali krajev, ki so blizu večjih središč, odloča za vpis v šole v večjih središčih, kar pa morda letos ne zaznavamo tako množično, saj so kandidati v večini primerov ostali v svojem lokalnem okolju. Primerjava podatkov s preteklimi leti tudi kaže, da so se prijavljeni kandidati s prijavami v večini porazdelili med posameznimi vrstami programov in med posameznimi šolami, tako da po roku za prenos prijav ne zaznavamo posebnega pritiska na posamezne programe ali šole, še posebej ne tako kot v preteklosti na šole v Ljubljani in Celju. Deleža prijavljenih v gimnazijske programe in v programe srednjega strokovnega izobraževanja sta se v primerjavi s preteklimi leti zmanjšala, na račun tega pa se je nekoliko povečal delež prijavljenih v programe srednjega poklicnega izobraževanja, kar pomeni, da so se kandidati letos tudi bolj ustrezneje prijavljali v različne programe glede na svojo učno uspešnost.

Letos zaključuje osnovno šolo **21.305 devetošolcev** (lani 21.571), kar je 266 kandidatov manj kot lani. Za vpis v srednjo šolo za naslednje šolsko leto je sicer prijavljenih več kandidatov, kot je učencev, ki letos zaključujejo osnovno šolo, saj so se lahko na razpisana mesta prijavili tudi kandidati, ki so zaključili samo osnovnošolsko obveznost in vsaj sedem razredov, kar je zadosten pogoj za vpis v programe nižjega poklicnega izobraževanja, dijaki, ki se z naslednjim šolskim letom ponovno vpisujejo v začetni letnik, vendar v drug izobraževalni program (dijaki preusmerjenci), bodisi, ker so si morda lansko leto izbrali prezahteven program in so v tekočem šolskem letu neuspešni, bodisi so se odločili za drugačno karierno pot, nekaj pa je tudi prijavljenih kandidatov, ki osnovno šolo v tem šolskem letu zaključujejo v tujini (dijaki tujci).

Prvotno **število razpisanih mest** (26.066) za vpis novincev v srednje šole za prihodnje šolsko leto 2024/2025, ki je bilo objavljeno z razpisom januarja letos, se je malenkost spremenilo, saj smo do roka za prenos prijav na nekaterih programih obseg razpisanih mest zmanjšali. Na nekaterih izobraževalnih programih se je namreč sprva prijavilo zelo malo kandidatov ali celo nihče. Do roka za prenos prijav (do 23. 4. 2024) se je tako na teh programih obseg mest zmanjšal za 498 mest, in sicer na **25.568** razpisanih mest**.** Po roku za prenos prijav pa smo v maju na nekaterih programih, kjer je interes za vpis večji in imajo šole še na voljo prostorske in kadrovske zmogljivosti, obseg mest zaradi večjega števila prijavljenih povečali (**za 589 mest**), tako je sedaj na voljo **26.157 razpisanih mest.**

Poleg navedenega števila dodatno razpisanih mest smo na nekaterih izobraževalnih programih soglašali s predlogi šol, da v okviru obstoječega obsega razpisanih oddelkov sprejmejo več prijavljenih kandidatov, kot je razpisanih mest, predvidenih za novince. V okviru programa srednjega poklicnega izobraževanja namreč vsako leto v skladu s *Pravilnikom o normativih in standardih za izvajanje izobraževalnih programov in vzgojnega programa na področju srednjega šolstva* razpisujemo za vpis novincev za posamezni oddelek po 26 mest, medtem ko je v posameznem oddelku lahko do 28 dijakov. V okviru programa srednjega strokovnega ali gimnazijskega izobraževanja vsako leto v skladu z navedenim pravilnikom o normativih razpisujemo za vpis novincev za posamezni oddelek po 28 mest, medtem ko je v oddelku lahko do 30 dijakov. Navedena mesta v posameznem oddelku (po 2 mesti) posamezne vrste izobraževalnih programov so namreč namenjena za ponavljalce, katerim mora šola zagotoviti možnost ponavljanja. Če šola za prihodnje šolsko leto ne predvideva ponavljalcev, ali manj ponavljalcev, kot je rezerviranih mest v okviru oddelka, lahko na ta mesta lahko sprejme novince. Poleg tega pa je kar nekaj šol predlagalo celo oblikovanje nadnormativnih oddelkov, s čimer se bodo šole bodisi izognile omejitvi vpisa, bodisi bodo na ta račun sprejele še kakšnega dodatnega novinca.

Na podlagi navedenega (sprejemanje novincev na račun mest, ki so rezervirana v oddelku za ponavljalce, in z oblikovanjem nadnormativnih oddelkov) je tako za naslednje šolsko leto za 22.971 prijavljenih kandidatov poleg 26.157 razpisanih mest na voljo **še dodatnih 425 mest.** Skupaj je tako za vpis prijavljenih kandidatov **na voljo 26.582 prostih mest. Skupno je bilo tako v maju dodatno zagotovljenih 1.014 mest.**

Če število dodatno zagotovljenih mest (1.014) pretvorimo v oddelke v skladu z zgoraj navedenimi normativi, smo v maju dodatno zagotovili za skoraj 6 oddelkov mest v okviru programov nižjega poklicnega izobraževanja oziroma 92 dodatnih mest, skoraj 6 dodatnih oddelkov v okviru programov srednjega poklicnega izobraževanja oziroma 149 dodatnih mest, dobrih 15 oddelkov oziroma 423 dodatnih mest v okviru programov srednjega strokovnega izobraževanja ter dobrih 12 dodatnih oddelkov oziroma 350 dodatnih mest v okviru gimnazijskih programov. Skupno dodatnih 39 oddelkov. V to številko so vključeni dodatno razpisani oddelki in dodatna mesta, ki jih bodo šole ponudile novincev v okviru mest, ki so sicer rezervirana za ponavljalce, in v okviru oblikovanja nadnormativnih oddelkov.

Tudi z naslednjim šolskim letom 2024/2025 se bodo lahko dijaki na nekaterih šolah izobraževali **v vajeniški obliki.** Mreža vajeniških šol se z naslednjim šolskim letom praktično nič ne spreminja, dijaki se bodo lahko še naprej v vajeniški obliki izobraževali v 21 programih, in sicer na 18 šolah. Z novim šolskim letom je sprememba samo v tem, da se bosta programa Tesar in Pečar – polagalec keramičnih oblog, ki sta že v naboru vajeniških programov, v taki obliki izvajala tudi še na Srednji, gradbeni, geodetski, okoljevarstveni šoli in strokovni gimnaziji Ljubljana.

V šolskem letu 2024/2025 se bodo tako lahko dijaki v nekaterih izobraževalnih programih na nekaterih šolah izobraževali v vajeniški obliki, in sicer v programih:

* + **Mizar** na Šolskem centru Novo mesto, Šolskem centru Slovenj Gradec, Šolskem centru Nova Gorica, Šolskem centru Škofja Loka in Lesarski šoli Maribor,
  + **Kamnosek** na Srednji gradbeni, geodetski, okoljevarstveni šoli in strokovni gimnaziji Ljubljana,
  + **Oblikovalec kovin - orodjar** na Strokovnem izobraževalnem centru, Srednji poklicni in strokovni šoli Bežigrad, Šolskemu centru Škofja Loka, Šolskem centru Novo mesto, Šolskem centru Nova Gorica, na Tehniškem šolskem centru Maribor, Šolskem centru Ptuj ter Srednji poklicni in tehniški šoli Murska Sobota,
  + **Gastronomske in hotelirske storitve** na Srednji šoli Izola in Srednji šoli za gostinstvo in turizem Radenci,
  + **Steklar** na Šolskem centru Rogaška Slatina,
  + **Papirničar** na Strokovnem izobraževalnem centru, Srednji poklicni in strokovni šoli Bežigrad (program je bil razpisan samo v vajeniški obliki, vendar žal ni prispela nobena prijava),
  + **Slikopleskar – črkoslikar** na Šolskem centru Kranj in Srednji gradbeni šoli in gimnaziji Maribor,
  + **Strojni mehanik** na Šolskem centru Novo mesto, Šolskem centru Škofja Loka, Šolskem centru Velenje in Šolskem centru Krško – Sevnica,
  + **Zidar** na Šolskem centru Kranj, Šolskem centru Novo mesto, Srednji gradbeni, geodetski, okoljevarstveni šoli in strokovni gimnaziji Ljubljana in Srednji gradbeni šoli in gimnaziji Maribor,
  + **Elektrikar** na Šolskem centru Kranj in Šolskem centru Velenje,
  + **Mehatronik operater** na Šolskem centru Novo mesto, Srednji tehniški šoli Koper, Strokovnem izobraževalnem centru, Srednji poklicni in strokovni šoli Bežigrad, Šolskem centru Kranj, Srednji poklicni in tehniški šoli Murska Sobota,
  + **Klepar – krovec** na Šolskem centru Ptuj in Strokovnem izobraževalnem centru, Srednji poklicni in strokovni šoli Bežigrad,
  + **Avtoserviser** na Strokovnem izobraževalnem centru, Srednji poklicni in strokovni šoli Bežigrad, Šolskemu centru Škofja Loka, Šolskem centru Novo mesto in Šolskem centru Ptuj,
  + **Avtokaroserist** na Strokovnem izobraževalnem centru, Srednji poklicni in strokovni šoli Bežigrad, Šolskemu centru Škofja Loka, Šolskem centru Novo mesto, Šolskem centru Nova Gorica (žal šola programa ne bo izvajala, ker je bilo premalo prijavljenih) in Šolskem centru Ptuj,
  + **Tapetnik** na Šolskem centru Škofja Loka,
  + **Inštalater strojnih inštalacij** na Šolskem centru Škofja Loka, Šolskem centru Nova Gorica, Šolskem centru Novo mesto in Šolskem centru Ptuj,
  + **Dimnikar** na Srednji gradbeni šoli in gimnaziji Maribor,
  + **Tesar** na Šolskem centru Novo mesto, Srednji gradbeni šoli in gimnaziji Maribor, Srednji gradbeni, geodetski in okoljevarstveni šoli in strokovni gimnaziji Ljubljana,
  + **Izvajalec suhomontažne gradnje** na Srednji gradbeni šoli in gimnaziji Maribor,
  + **Pečar - polagalec keramičnih oblog** na Srednji gradbeni šoli in gimnaziji Maribor in Srednji gradbeni, geodetski in okoljevarstveni šoli in strokovni gimnaziji Ljubljana ter
  + **Izdelovalec kovinskih konstrukcij** na Šolskem centru Ptuj.

Trenutno je na teh programih v vajeniški obliki izobraževanja **skupno prijavljenih 193 kandidatov,** in sicer 74 v programu Avtoserviser, 42 v programu Mizar, 23 v programu Oblikovalec kovin – orodjar, 18 v programu Inštalater strojnih inštalacij, 6 v programu Steklar, po 5 kandidatov v programih Avtokaroserist, Mehatronik operater in Tapetnik, po 4 kandidati v programih Zidar in Klepar – krovec, po 2 kandidata v programih Strojni mehanik, Gastronomske in hotelske storitve in Pečar – polagalec keramičnih oblog ter 1 kandidat v programu Tesar.

Za novince je še vedno na voljo okrog 3.600 prostih mest, in sicer predvsem v programih srednjega poklicnega in srednjega strokovnega izobraževanja, pa tudi v gimnazijskih programih. Največ prostih mest v gimnazijskih programih je sicer tako kot ponavadi na šolah v krajih zunaj večjih središč, kot so Rogaška Slatina, Ruše, Črnomelj, Krško, Trbovlje, Kočevje, Jesenice, Vipava, Tolmin, vendar pa imajo v tovrstnih programih tudi šole v Ljubljani, Celju, Mariboru še prosta mesta, posamična mesta so na voljo tudi v Novem mestu, Velenju, Slovenj Gradcu, Novi Gorici, Kopru, Ivančni Gorici.

Na področju srednjega strokovnega izobraževanja je letos zaznati izrazito povečanje zanimanja za vpis v programa Gradbeni tehnik in Ekonomski tehnik, veliko zanimanja je tako kot vsako leto tudi na programih Tehnik računalništva, Zdravstvena nega, Predšolska vzgoja, Strojni tehnik, Tehnik mehatronike, Elektrotehnik, Farmacevtski tehnik, Kozmetični tehnik, Medijski tehnik, Tehnik oblikovanja in še v nekaterih drugih. Manj zanimanja pa tako kot vsako leto v programih s področja okolja in živilstva, velja pa omeniti, da se trend povečevanja zanimanja za vpis v programe s področja gastronomije in turizma tudi letos nadaljuje.

Med srednje poklicnimi programi letos še posebej izstopa zanimanje za vpis v program Frizer, tako kot doslej pa je največ zanimanja med kandidati tudi za programe Avtoserviser, Računalnikar, Mehatronik operater, Administrator, Bolničar – negovalec, Elektrikar, tudi Mizar in Slaščičar.

Mesta so na voljo praktično še v vseh programih srednjega poklicnega in srednjega strokovnega izobraževanja, kot rečeno, tudi v gimnazijskih programih, tako da imajo tudi kandidati, ki kandidirajo na šolah, kjer bo vpis omejen in v prvem krogu izbirnega postopka ne bodo sprejeti, še dovolj možnosti izbire tudi v drugem krogu izbirnega postopka.

#### II. DODATNE RAZMESTITVE

Za programe, kjer je število prijav preseglo število razpisanih mest, prostorske in kadrovske zmogljivosti šole pa to omogočajo, smo, kot že rečeno, **zagotovili** **dodatnih 589 vpisnih mest** **v** **šolah.** To so dodatna mesta v obliki dodatno razpisanih oddelkov.

Pri dodatnih razmestitvah smo želeli:

* zagotoviti čim večjemu delu populacije vpis skladno s prvo namero,
* omogočiti učencem v vseh regijah vpis v želene programe in
* razbremeniti pritisk na nekatere šole in programe.

Pri tem pa smo upoštevali mrežo šol, predvsem pa potrebe na trgu dela in mnenja socialnih partnerjev, pa tudi uspešnost prijavljenih kandidatov za vpis v posamezne vrste programov.

Dodatno je razmeščeno:

**82 vpisnih mest** v programih za pridobitev **nižje poklicne izobrazbe,** in sicer za programe Pomočnik v biotehniki in oskrbi, Pomočnik pri tehnologiji gradnje in Pomočnik v tehnoloških procesih;

**125 vpisnih mest** v programih za pridobitev **srednje poklicne izobrazbe,** in sicer za programe Avtoserviser, Inštalater strojnih inštalacij, Frizer in Mehanik kmetijskih in delovnih strojev;

**299 vpisnih mest** v programih za pridobitev **srednje strokovne izobrazbe,** in sicer za programe Ekonomski tehnik, Gradbeni tehnik, Zdravstvena nega, Strojni tehnik, Medijski tehnik, Predšolska vzgoja in Tehnik varovanja;

**83 vpisnih mest** za gimnazijske programe.

Kot omenjeno že zgoraj, pa je **poleg dodatnih 589 mest za vpis novincev zagotovljenih tudi dodatnih 425 mest v okviru že razpisanih oddelkov, predvsem v gimnazijskih programih v večjih središčih, saj smo soglašali s predlogi šol, katere so se odločile, da bodo na mesta, ki so sicer rezervirana za ponavljalce, ali celo v okviru oblikovanja nadnormativnih oddelkov, sprejele novince.**

#### III. OMEJITEV VPISA

Tudi letos se omejitvam vpisa ni bilo mogoče izogniti. Vpis bo omejen sicer na **58 šolah** (lani 70), vendar velja posebej izpostaviti, da večina teh šol, ki bodo vpis omejile, nima posebnih presežkov prijavljenih.

Izbirnega postopka se bo zaradi omejitve moralo udeležiti **35,7** odstotka prijavljenih kandidatov (lani 45,9 odstotka) oziroma v programih z omejitvijo vpisa je prijavljenih **8.206** kandidatov (lani 10.516). Ob tem pa velja še enkrat poudariti, da **bodo nekatere šole glede na to, da ne bodo imele ponavljalcev, na mesta v oddelku, ki so sicer rezervirana za ponavljalce, ali v okviru oblikovanja nadnormativnih oddelkov lahko vpisale več novincev**, kot je bilo načrtovano z obsegom razpisanih mest.

Vpis je omejen:

* **v 12 programih** **srednjega poklicnega izobraževanja** (lani v 10), in sicer v programih Avtoserviser (na 7 šolah), Frizer (na 6 šolah), Računalnikar, Administrator, Bolničar – negovalec in Elektrikar (na po 3 šolah), Mehatronik operater in Oblikovalec kovin – orodjar (na po 2 šolah), Gozdar, Inštalater strojnih inštalacij, Trgovec in Avtokaroserist (na po 1 šoli);
* **v 22 programih srednjega strokovnega izobraževanja** (lani prav tako v 22), in sicer v programih Ekonomski tehnik (na 13 šolah), Tehnik računalništva (na 8 šolah), Kozmetični tehnik (na 6 šolah), Elektrotehnik (na 5 šolah), Tehnik mehatronike, Zdravstvena nega, Predšolska vzgoja, Aranžerski tehnik in Strojni tehnik (na po 3 šolah), Logistični tehnik, Gradbeni tehnik, Veterinarski tehnik in Medijski tehnik (na po 2 šolah), Gastronomija in turizem, Gozdarski tehnik, Tehnik oblikovanja, Farmacevtski tehnik, Tehnik zobne protetike, Tehnik laboratorijske medicine, Tehnik elektronskih komunikacij, Tehnik varovanja in Kemijski tehnik (na po 1 šoli);
* **na programu Gimnazija** bo vpis omejen na 14 šolah (lani na 26), v **športnih oddelkih Gimnazije** na 7 šolah (lani na 8 šolah), na programu **Ekonomska gimnazija** na 5 šolah (lani na 2), na programu **Tehniška gimnazija** na 2 šolah (lani na 5), na programu **Umetniška gimnazija - smer gledališče in film** na 1 šoli (lani na 3 šolah), na programu **Umetniška gimnazija – likovna smer** na 2 šolah (lani prav tako) ter na programu **Ekonomska gimnazija – športni oddelek** na 2 šolah (lani na nobeni šoli).